Na temelju Uredbe (EU) 2024/1689 Europskog parlamenta i Vijeća od 13. lipnja 2024. o utvrđivanju usklađenih pravila o umjetnoj inteligenciji i izmjeni uredbi (EZ) br. 300/2008, (EU) br. 167/2013, (EU) br. 168/2013, (EU) 2018/858, (EU) 2018/1139 i (EU) 2019/2144 te direktiva 2014/90/EU, (EU) 2016/797 i (EU) 2020/1828 (Akt o umjetnoj inteligenciji) te članka 82. Statuta Škole za trgovinu i modni dizajn, Školski odbor na svojoj 22. sjednici održanoj dana 7.9.2026. godine, donio je:

PRAVILNIK
O ETIČKOJ UPORABI
UMJETNE INTELIGENCIJE (AI)


I. UVODNE ODREDBE
Članak 1.
Ovim se Pravilnikom uređuju načela, pravila i odgovornosti povezani s etičkom, sigurnom, odgovornom i transparentnom uporabom umjetne inteligencije u radu i djelovanju Škole.

Ovim se Pravilnikom osobito uređuju:
1. osnovna načela uporabe umjetne inteligencije,
2. odgovornosti korisnika alata umjetne inteligencije,
3. dopušteni i nedopušteni oblici uporabe umjetne inteligencije,
4. pravila uporabe umjetne inteligencije u odgojno-obrazovnom radu,
5. pravila uporabe umjetne inteligencije od strane učenika, radnika i drugih osoba
6. transparentnost uporabe sadržaja generiranih umjetnom inteligencijom,
7. provjera točnosti, vjerodostojnosti i izvornosti sadržaja dobivenih uporabom umjetne inteligencije,
8. zaštita osobnih podataka, privatnosti, dostojanstva i drugih prava osoba,
9. zaštita autorskih i drugih prava intelektualnog vlasništva,
10. odgovornost za uporabu alata umjetne inteligencije,
11. postupanje u slučaju neprihvatljive ili nedopuštene uporabe umjetne inteligencije te
12. nadzor nad provedbom ovoga Pravilnika.

Odredbe ovoga Pravilnika primjenjuju se na zaposlenike Škole, učenike i druge osobe koje u okviru djelovanja Škole koriste alate umjetne inteligencije, kada je takva uporaba povezana s radom, nastavom, učenjem, izvršavanjem školskih obveza ili drugim aktivnostima Škole.

Odredbe ovoga Pravilnika primjenjuju se uz odredbe zakona i drugih propisa kojima se uređuju odgoj i obrazovanje, radni odnosi, zaštita osobnih podataka, autorsko pravo, zaštita djece i mladih, informacijska sigurnost, kao i uz odredbe Statuta Škole, Etičkog kodeksa i drugih općih akata Škole.

Korištenje alata temeljenih na umjetnoj inteligenciji dopušta se sukladno pozitivnim zakonskim propisima Republike Hrvatske i EU.

Odredbe ovog Pravilnika primjenjuju se na odgovarajući način sukladno Etičkim kodeksom neposrednih nositelja odgojno–obrazovne aktivnosti i koje su u nadležnosti Etičkog povjerenstva.

Izrazi koji se u ovom Pravilniku koriste za osobe u muškom rodu neutralni su i odnose se na osobe oba spola.


II. OSNOVNA NAČELA

Članak 2.
Korištenjem umjetne inteligencije potiče se načelo zakonitosti, odgovornosti, transparentnost, ljudskog nadzora, zaštite dostojanstva, nediskriminacije te zaštite privatnosti i osobnih podataka.
Učenici i radnici škole mogu koristiti alate temeljene na umjetnoj inteligenciji u obrazovne, administrativne i kreativne svrhe, na način koji je u skladu s etičkim načelima, pravilima struke, zaštitom osobnih podataka i akademskim integritetom.

Korištenje umjetne inteligencije treba služiti kao pomoć u učenju, istraživanju, organizaciji i unapređenju rada, a ne kao zamjena za samostalno promišljanje, znanje, odgovornost i autorstvo.

Korištenje alata temeljenih na umjetnoj inteligenciji dopušta se sukladno pozitivnim zakonskim propisima Republike Hrvatske.

III. ZABRANJENI OBLICI KORIŠTENJA

Članak 3.
Za učenike, nedopuštenim korištenjem umjetne inteligencije smatra se osobito:
· predstavljanje sadržaja generiranog umjetnom inteligencijom kao vlastitog autorskog rada bez odgovarajućeg navođenja izvora ili dopuštenja nastavnika, 
· korištenje umjetne inteligencije tijekom provjera znanja, ispita ili vrednovanja kada to nije izričito dopušteno, 
· izrada lažnih, obmanjujućih ili manipulativnih sadržaja, 
· unos osobnih, povjerljivih ili tajnih podataka u alate umjetne inteligencije protivno propisima o zaštiti podataka, 
· korištenja alata umjetne inteligencije za vrijeđanje, diskriminaciju, uznemiravanje ili narušavanje ugleda drugih osoba, 
· izrada ili izmjena dokumenata, fotografija, audio ili video sadržaja s ciljem obmane ili prikrivanja stvarnih činjenica. 

Za radnike, nedopuštenim korištenjem umjetne inteligencije smatra se osobito:
· unos osobnih, povjerljivih ili tajnih podataka u alate umjetne inteligencije protivno propisima o zaštiti podataka, 
· izradu neistinitih, obmanjujućih ili diskriminirajućih sadržaja, 
· donošenje odluka koje mogu imati značajan utjecaj na prava i obveza, a bez odgovarajuće ljudske procjene, kontrole i odgovornosti, 
· postupanja kojima se narušava profesionalni integritet, dostojanstvo učenika ili radnika te ugled škole.
· izrada ili izmjena dokumenata, fotografija, audio ili video sadržaja s ciljem obmane ili prikrivanja stvarnih činjenica.

Na treće osobe (roditelji, vanjski suradnici i ostale nenavedene osobe)  koje u okviru djelovanja Škole koriste alate umjetne inteligencije na odgovarajući se način primjenjuju odredbe stavka 1. i 2. ovoga članka o nedopuštenim oblicima korištenja umjetne inteligencije, a posebno se smatra nedopuštenim korištenje alata umjetne inteligencije kojim se:

· druge osobe dovodi u zabludu ili ih se navodi na postupanje protivno njihovoj slobodnoj volji,
· stvara, mijenja, obrađuje ili distribuira neistinit, obmanjujući ili manipulativan sadržaj s namjerom nanošenja štete drugoj osobi,
· omogućuje, potiče, olakšava, prikriva ili na drugi način pridonosi počinjenju prekršaja ili kaznenog djela,
· poduzimaju ili omogućuju druge radnje protivne zakonima i drugim propisima Republike Hrvatske,
· ugrožavaju život, zdravlje, sigurnost, imovina, dostojanstvo, privatnost ili druga prava i slobode drugih osoba,
· neovlašteno prikupljaju, obrađuju, objavljuju ili na drugi način koriste osobni podaci ili drugi zaštićeni podaci,
· povređuju autorska i druga prava intelektualnog vlasništva,
· na drugi način potiče ili omogućuje postupanje protivno važećim propisima, općim aktima Škole ili temeljnim načelima etičke uporabe umjetne inteligencije.

Odredbe ovoga članka ne isključuju niti ograničavaju odgovornost osoba prema propisima kojima se uređuje kaznena, prekršajna, građanskopravna, radnopravna ili druga odgovornost.


IV. TRANSPARENTNOST

Članak 4.
Učenik je na zahtjev nastavnika, stručnog suradnika ili ravnatelja, obvezan navesti je li u izradi rada, pripreme, prezentacije ili drugog sadržaja koristio alat umjetne inteligencije te dostaviti i opisati način korištenja umjetne inteligencije.


V. ODGOVORNA UPORABA, VJERODOSTOJNOST, ZAŠTITA PODATAKA

Članak 5.
Nastavnici ili stručni suradnici škole dužni su učenike upozoravati na:
· mogućnost netočnih ili pristranih informacija generiranih umjetnom inteligencijom, 
· važnost provjere izvora i činjenica, 
· zaštitu privatnosti i osobnih podataka, 
· poštivanje autorskih prava i akademske čestitosti.

Nastavnik unaprijed određuje kada i u kojoj mjeri je uporaba umjetne inteligencije dopuštena u konkretnom zadatku, projektu, provjeri ili drugom obliku vrednovanja.

Nastavnik će izričito odrediti alate umjetne inteligencije koje smatra dopuštenim.  

Članak 6.
Škola potiče razvoj digitalne pismenosti, kritičkog promišljanja i odgovorne uporabe umjetne inteligencije.

Radnici škole koji koriste alate umjetne inteligencije u obavljanju odgojno-obrazovnog, administrativnog ili stručnog rada dužni su postupati odgovorno, profesionalno i u skladu s važećim propisima.

Radnik škole osobito je dužan:
· provjeriti točnost, primjerenost i vjerodostojnost sadržaja dobivenog korištenjem umjetne inteligencije prije njegove uporabe ili distribucije, 
· voditi računa o zaštiti osobnih podataka, povjerljivosti i sigurnosti službenih informacija, 
· ne unositi u alate umjetne inteligencije podatke koji predstavljaju službenu tajnu, osobnu ili drugu zaštićenu dokumentaciju, osim ako je uporaba takvih alata dopuštena posebnim propisima ili odlukama škole,
· koristiti umjetnu inteligenciju na način koji ne narušava profesionalni integritet, autentičnost stručnog rada i dostojanstvo odgojno-obrazovne djelatnosti,
· koristiti umjetnu inteligenciju kao pomoćno sredstvo, a ne kao zamjenu za stručnu prosudbu, profesionalnu odgovornost i samostalno obavljanje poslova, 
· učenike usmjeravati prema odgovornom, etičnom i kritičkom korištenju umjetne inteligencije,
· učenicima jasno komunicirati pravila dopuštene uporabe umjetne inteligencije u nastavnom procesu i vrednovanju, 
· jasno razlikovati sadržaj izrađen samostalnim stručnim radom od sadržaja generiranog ili značajno oblikovanog uporabom umjetne inteligencije kada je to važno za prirodu dokumenta ili aktivnosti (poštivanje autorskih prava i akademske čestitosti)

Radnik škole odgovoran je za sadržaj, odluke i postupke donesene uz pomoć umjetne inteligencije jednako kao i za sadržaj izrađen bez njezina korištenja.


VI. POSLJEDICE

Članak 7.
Radnik škole je odgovoran za sadržaj, odluke i postupke donesene uz pomoć umjetne inteligencije jednako kao i za sadržaj izrađen bez njezina korištenja.

Učenik škole je odgovoran za sadržaj i postupke donesene uz pomoć umjetne inteligencije jednako kao i za sadržaj izrađen bez njezina korištenja.

Svaka uporaba umjetne inteligencije protivna odredbama ovoga Pravilnika smatra se neprihvatljivim i neetičnim postupanjem te može predstavljati povredu obveza iz radnog odnosa, povredu obveza učenika, povredu akademske čestitosti ili povredu drugih pravila propisanih općim aktima škole i važećim pozitivnim propisima Republike Hrvatske.

Osobito teškom povredom smatra se:
· neovlaštena obrada ili dijeljenje osobnih podataka, 
· izrada ili korištenje lažnih, manipuliranih ili obmanjujućih sadržaja, 
· korištenje umjetne inteligencije radi prijevare, dovođenja u zabludu ili pribavljanja nepripadajuće koristi, 
· korištenje umjetne inteligencije na način kojim se vrijeđaju prava, dostojanstvo ili sigurnost drugih osoba. 

U slučajevima kada postoji sumnja da je uporabom umjetne inteligencije došlo do povrede propisa o zaštiti osobnih podataka, autorskih prava, prava intelektualnog vlasništva ili drugih prava zaštićenih zakonom, škola je ovlaštena poduzeti mjere sukladno važećim propisima te, prema potrebi, obavijestiti nadležna tijela.

Ako postupanje uključuje obilježja protupravnog ili kaznenog ponašanja, protiv počinitelja mogu se pokrenuti odgovarajući postupci sukladno važećim propisima Republike Hrvatske.


VII. ETIČKO POVJERENSTVO

Članak 8.
Etičko povjerenstvo Škole, u okviru svoje nadležnosti utvrđene Etičkim kodeksom Škole za trgovinu i modni dizajn Rijeka i drugim općim aktima Škole, prati i razmatra pitanja etičke i odgovorne uporabe umjetne inteligencije u Školi.

Etičko povjerenstvo osobito:
1. razmatra slučajeve sumnje na neetičnu, neprihvatljivu ili nedopuštenu uporabu alata umjetne inteligencije,
2. daje mišljenja i preporuke o etičkim pitanjima povezanima s uporabom umjetne inteligencije,
3. procjenjuje usklađenost uporabe umjetne inteligencije s načelima ovoga Pravilnika i Etičkog kodeksa Škole,
4. predlaže mjere za unaprjeđivanje odgovorne, sigurne i etičke uporabe umjetne inteligencije,
5. sudjeluje u podizanju razine osviještenosti i AI pismenosti zaposlenika i učenika,
6. prati pojavne oblike zlouporabe umjetne inteligencije i predlaže odgovarajuće preventivne mjere,
7. u slučajevima iz svoje nadležnosti daje preporuke ravnatelju, nastavnicima, stručnim suradnicima i drugim radnicima Škole te
8. obavlja i druge poslove povezane s etičkom uporabom umjetne inteligencije koji proizlaze iz ovoga Pravilnika, Etičkog kodeksa i drugih općih akata Škole.

Etičko povjerenstvo može, radi utvrđivanja okolnosti pojedinog slučaja, zatražiti očitovanje osobe na koju se slučaj odnosi, kao i druge podatke i informacije potrebne za davanje mišljenja, pri čemu je dužno postupati uz poštovanje prava na privatnost, zaštitu osobnih podataka, dostojanstvo i druga prava uključenih osoba.

Kada Etičko povjerenstvo utvrdi postojanje okolnosti koje mogu predstavljati povredu zakona, drugog propisa, ovoga Pravilnika ili drugog općeg akta Škole, o tome daje mišljenje i prema potrebi, obavještava ravnatelja radi poduzimanja mjera iz njegove nadležnosti.

Etičko povjerenstvo ne odlučuje o postojanju kaznene, prekršajne, građanskopravne, radnopravne ili druge odgovornosti osobe, niti svojim mišljenjem ograničava ovlasti i nadležnosti drugih tijela Škole ili nadležnih tijela državne i javne vlasti.

U postupanju u predmetima povezanima s uporabom umjetne inteligencije Etičko povjerenstvo dužno je osobito voditi računa o zaštiti učenika, osobito maloljetnih osoba, zaštiti osobnih podataka, povjerljivosti podataka, jednakom postupanju, zabrani diskriminacije, ljudskom nadzoru nad uporabom umjetne inteligencije te zaštiti dostojanstva svih osoba uključenih u postupak.


VIII. PRIJELAZNE I ZAVRŠNE ODREDBE

Članak 9.
Ovaj pravilnik stupa na snagu osmog dana od dana objave na oglasnoj ploči škole.

Ovaj pravilnik objavit će se na mrežnim stranicama škole.


Predsjednica Školskog odbora:

												
								Zvjezdana Bačinić, prof.


KLASA:011-03/26-02/1
URBROJ: 2170-60-01-26-1
Rijeka, 7.9.2026. godine


Ovaj pravilnik objavljen je na oglasnoj ploči škole dana 7.9.2026. godine, te stupa na snagu dana 15.9. 2026. godine.

Ravnatelj/ica:
												
								Antonija Bukša, dipl. oec.
